philips etc doen te weeten allen ende eenen jegelycken in jegewoirdige
ende toecommende dat wy ontfangen hebben de oitmoedige supplicatie van jan
reys ingeseten onser stadt van lueven belast met huysvrouwe ende drye
cleyne kinderkens kousmaker van zynen ambachte inhoudende hoe dat hy
opden xxten dach van julio anno xvc lxvii uuyt lueven is gegaen tot bierbeke
aldaer zeker zyn pachter is woonende ende herberge houdende om den selven
te zeggen dat hy hem suppliant tegen de doen aenstaende kermisse van lueven
soude beschicken een ame biers ende daer gecommen zynde heeft bevonden datter
vergadert waeren die vanden handtboge gulde aldaer ende is byden voirs.
pachter oick vanden gulde zynde gehouden geweest tot omtrent den avent
goede chiere makende zoe dat hy wel by dranck is geweest ende tusschen
wegen commende bynnen voirt omtrent onser voirs. stadt van lueven aldaer
hem zyn voirs. huysvrouwe hadde geseeght gehadt te vertegenen heeft hy
voirden huyse van jan nackers aldaer bier vercoopende gevonden frans
coeckbackers jonck gesel ende een overlaet zoe hy geacht worde die met hem
suppliant heeft begeert te drinckene eenen pot biers voir de deure maer de suppliant
heeft tselve geweygert ende geseeght dat zyne huysvrouwe bynnen den huyse
was ende dat hy daerby gaen moeste ende in huys gegaen zynde heeft
aldaer gevonden zyne voors. huysvrouwe met twee van huere kinderen ende een
van huere gebueren ingesetenen van lueven ende oick de maerte van francois
dayala daermede hy suppliant noch eenen pot biere oft twee heeft blyven zitten
drincken om tgeselscap vanden voirs. franse tontgaen den welcken hy heeft
gelaten voir de deure ende is * van daer gegaen met eender vrouwe persoen hem
*oick
suppliant ombekent ende terstont daernae is wederomme gekeert ende gecommen
byden suppliant ende zynen geselscape zeggende dat hy met hem wilde gaen ende
dat hy zyn ander geselscap hadde verlaten dwelck ziende de suppliant ende dat
den avent zeer aenquam is metter voirs. frans nae loeven gegaen ende
tusschen wegen commende is hem omtrent der voirs. poorte van loeven gemoeyt
wylen hendrick van nerom met zynen knaep hem suppliant doentertyt ombekent
die hem heeft geboden goeden avent daerop de suppliant noch oick de voirs. frans
nyet en hebben geantwoirdt noch gesproken ende alsoe deselve hendrick tot
zynen knecht vraegde wat de supplant zeeghde heeft de selve zyn knecht
geseeght dat zy denoterende den voirs. suppliant ende den voirs. frans nyet en
hadden geantwoirt daerop de voirs. hendrick antwoirde wel en sproken zy
nyet zoe en verslyten zy hen tonge nyet dwelck hoorende de voirs.
frans heeft terstont tot hem leelicken gesproken onder re$$$$ dathy
zyn moeder dat soude doen tselve int leelicxste uuytseggende daerop de voirs.
hendrick antwoirde dat beter waere daertoe te gebruycken de vroukens die
achter quamen denoterende daerby de voirs. des suppliants huysvrouwe dwelck
hoorende de suppliant heeft daerop geseeght dat die voir hem noch nyemand anders
en was ende sonder eenige andere woirden ter eenre oft ter andere zyden
geschiet te zyne heeft de voirs. frans zyn rappier getrocken ende den voirs.
hendricken ende zynen knecht naegeloopen tot omtrent der poorten onser voirs.
stadt aldaer zy onder malcanderen strytbarich zyn geworden de voirs.
frans met zyn rappier ende de voirs. hendrick met zynen degen in zyn
handt dwelck hoorende de voirs. suppliant is terstont naegevolght ende by
hem commende heeft zyn rappier getrocken meynende daermede tusschen
beyden te gaen maer zoe hy terstont ontfinck eenen slach op zyn hoot ende
eenen op zynen arm zoe dat zynen hoet aff viel ende zyn wambeys was
deurhouwen ende meynende dat hy gequetst was is hy ontsteken geweest
ende is zyn goede meyninge van tusschen beyden te gaen verkeert in gramscap
ende heeft alsoe met zyn rappiere geslagen naeden voirs. hendricken der
tselve ziende den suppliant toesprack zeggende dat hy hem geen arch en wilde
daerop de suppliant antwoirde waerom dat hy hem dan sloech ende zyn mitzdyen by hen
gecommen de voirs. des suppliant huysvouwe ende ander geselscap daerduere tgevecht
terstont is ter nedergeleeght geweest ende bevonden dat de voirs. hendrick
was gequetst in zyn hooft ende oick in zyn handt sonder nochtans datmen
heeft geweten wye hem de quetsuere gegeven hadde tzy hy suppliant oft de voirs.
frans die van te voeren met hem alleen strytbarich was geweest ende alsoe
van malcanderen gescheyden zynde heeft hy suppliant zyn rappier op gesteken
ende namaels ziende zekere twee persoenen ende vande voirgaende geruchte ende
oick dronckenscap daer hy mede bevaen was noch verhit zynde heeft tvoirs. zyn
rappier wederom getrocken ende daermede metter voirs. zynder huysvrouwe deur
de poorte onser voirs. stadt gegaen maer daer nyemandt ziende heeft zyn
rappier andermale opgesteken ende commende inde bynnen poorte hebben hem
aldaer aenveert ende hem henne messen getrocken ennige vande vrienden
vanden voirs. hendricke zoe dat de suppliant derdemael zyn rappier heeft moeten
uuyt trecken tot zyne defencie maer zoe daer meer volcx toequam en isten
nyet gevolght waernae is de voirs. hendrick bynnen vyff dagen afflyvich geworden
meer zoemen verstaet deur onnacxamheyt ende imperitie vande chirurgyn
daerover gegaen hebbende dan deur de voirs. quetsueren die nyet dootelyck en
zyn geweest ten zeer groot leetwesen van hem suppliant die mits der absencie
vanden voirs. frans hem terstont nae tfeyt vertrocken hebbende byde vrienden vanden
voirs. afflyvigen wordt geleeght inden dootslach ende met hen tot zyne meerdere
verzekerheyt heeft moeten accorderen tot hennen contentemente voir zoevele
hy tegen hen by tgene des voirs. is soude mogen misdaen hebben dwelckhen
nochtans nyet en soude proffyteren ten waere hem insgelycx tot zyne verzekertheyt
voir zoe vele hy tegen ons soude misdaen hebben hadde onse briefven van
remissien zonder de welcke hy onse landen nyet vryelyck en soude mogen
frequenteren ten grooten achterdale van hem suppliant die staet ten goeden
name ende fame ende nyemanden zyns weters te cort en heeft gedaen noch
yet gecommitteert punitie meriterende anders dan dat hy suppliant wesende
jonck geselle inden jaere xvc lviii een wylen reynier lansheer is afflyvich
geworden van een cleyn steecxken dathy vanden suppliant by grooten ongeval ende
onschuld hadde ontfangen ende dairaff hy suppliant heeft geobtineert onse pardoen
ende remissie mitgaders van alle offensien ende bruecken corporele criminele
ende civile daerinne hy soude mogen gevallen geweest zyn volgende de
briefven van remissien ende interinemente daernae gevolght r$$$ct$$$ in dat
van de maent van octobry xvc lix ende vyffthien july xvc lxi daeraff zynen
ende noch $$ zyn soude ende worde hem hierop nyet versien met andere onse
opene briefven van remissie zoe hy zeght ons om de selve zeer oitmoedelick
bidden waerom zoe eest dat wy desen aengesien geneyght wesende
ter beden des voirs. jan reys suppliant ende willende hem in dit stuck prefereren
gracie ende misericordie voir strangicheyt ende rigeur van rechte besundere ter eeren
ende contemplatien vande vander bitter passie ende lyden onssen heeren jesu christy
twelck hy opten goeden vrydach voir de zalicheyt vanden mensschelycken geslacht
geleden heeft hebben den selven suppliant ingevalle alsboven quytgeschonden ende
vergeven schelden quyte ende vergeven uuyt zunderlinger gracien by desen onsen briefve
tfeyt ende ongeval boven geruert mitgaders alle offensien ende bruecken corporele
ende criminele daerinne hy hem $$$ ende uuyt saken van tgene als voirs.
tegens ons onse hoocheyt ende justicie eenichsins mach hebben ontgaen ende
misdragen ende hebben hem dyen aengaende wedergestelt ende gerestitueert
stellen weder ende restitueren tot zynen goeden name ende geruchte in onsen
voirs. land van brabant ende allen anderen onse landen ende heerlicheden ende
tot zynen onverbuerden goeden indyen hy eenige onder ons heeft gelyck ende in
alder manieren gelyck hy was voirdie toecompste vanden voirs. feyte
imponerende hierop een eeuwich geswygh onsen procureur generael in brabant
onsen meyer van loeven ende allen anderen onsen justicieren ende officieren wie
zy zyn satisfactie ende beternisse ierst ende voeral gedaen der partye
geinteresseerde indyen die noch nyet gedaen en zy ende eenige daertoe staet
civilyck alleene behoudelyck dat de voirs suppliant gehouden zal zyn
tvoirs. feyt tegens ons te beteren civilyck nae gelegentheyt vande zaken ende
faculteyt van zyne goeden met oick te betalen de redelycke costen van justicie
hieromme aleert gedain ende te doene allet ter taxatien ende moderatien
van onse zere lieve ende getrouwe die cancellier ende luyden van onsen raede in
brabant diewy daertoe gecommitteert hebben ende quitteren by dyen
ontbieden daeromme ende bevelen den selven onsen cancellier ende raedsluyden
dat voer hen geroepen de ghene die daerom behooren geroepen te zyne zy procederen
wel ende deuchdelyck ter verificatien ende interinnemente van desen ende totter
taxatien ende moderatien vande voirs. civile boete ende costen van justicie alsoe zy
zullen bevinden behoorende welck interinnement tvoirs suppliant gehouden zal
zyn te versuecken ende hem in persone te presenteren in onsen voirs rade bynnen
zesse maenden naestcommende opte pene van te verbueren deffect van desen
ende dat gedaen ende de selve civile boete ende costen van justicien getaxeert
ende betaelt zynde in hande vanden ghenen dien dat behooren zal zy onse
voirs procureur generael in brabant onse * voirs. meyer van loeven ende alle andere
onse rechteren justicieren officieren ende ondersaten yegenwoirdige ende toecommende
dyen dat aengaen sal mogen huere stedehouderen ende eenyegelyck van hen
besundere soe hem toebehhooren sal doen laten ende gedoogen den voirs. suppliant
van dese onse jegenwoidige gracie ende remissie ende van alle dynhouden van desen
*voirs.
#sy vande amende
civile hier inne geruert
verantwordt byden
ontfanger vanden
exploicten in brabant
indervuegen ende manieren boven verhaelt rustelyck vredelyck volcommelyck
ende eeuwelyck genyeten ende gebruycken zonder hem te doen nochlaten geschien
nu noc in toecommende tyde eenich hinder letsel oft moeyenisse aen lyve
noch aen goede ter contrarien mair indyen zyn lyff oft eenige van zyne
goeden daeromme gearresteert becommert oft belet waeren dat sy die zetten
ende stellen oft doen setten ende stellen terstont ende sonder vertreck tot
geheelder ende volcommende delivrancie want ons alsoe geliefft ende
ten eynde dat dit vast ende gestaedich blyve ende gehouden worde teeuwigen
dage zoe hebben wy onsen zegel hieraen doen hangen behoudelyck in
andere dingen onsen rechte ende eenenyegelycken anderen dessyns gegeven
in onse stadt van brussele op ten heyligen goeden vrydach inde maent
van aprili int jair onsen heere duysent vyffhondert achtentzestich
van onse rycken van spaengyen cicillien etc. het xiiie ende van napels
txve opde vouwe stont gescreven byden coninck ende
geteeckent boote visa recepta
gecollationeert tegens doriginale
briefven by my
vanden houte